Njarðvík og Stjarnan eru komin áfram í 8-liða úrslit bikarkeppni kvenna í körfubolta eftir sigra í 16-liða úrslitum í gærkvöld. Áfram verður leikið í bikarkeppninni í dag.
Njarðvík fór í heimsókn í Borgarnes og mætti liði Skallagríms. Nebojsa Knezevic tók við sem þjálfari liðsins í gær eftir að Goean Miljevic lét af störfum í vikunni en Skallagrímur hefur enn ekki unnið leik í deildinni. Ekki kom sigurinn í bikarleiknum því Borgfirðingar sáu aldrei til sólar og öruggur sigur Njarðvíkur niðurstaðan, 44-87. Stjarnan og Ármann mættust svo í hinum leik kvöldsins. Þar var öllu meiri spenna en Stjarnan var þó alltaf með yfirhöndina og vann að lokum sjö stiga sigur 75-68. Fyrr í gær hafði Hamar/Þór unnið Þór Akureyri og Fjölnir hafði betur gegn Keflavík í spennandi leik þar sem úrslitin réðust með flautukörfu. Dagný Lísa Daviðsdóttir, leikmaður Fjölnis, var ánægð með spilamennsku liðsins í gær og markmiðin í herbúðum Fjölnis eru skýr.
16-liða úrslitum kvenna lýkur svo í dag með fjórum leikjum. Leikur Hauka og Grindavíkur hefst klukkan 17:30 en hann verður í beinni útsendingu á RÚV 2. Þá verður sömuleiðis sýnt beint frá viðureign Tindastóls og Stjörnunnar í 16-liða úrslitum í karlaflokki en hún hefst klukkan 19:30.
Annie Mist Þórisdóttir er efst eftir tvo keppnisdaga af þremur á Rogue Invitational CrossFit mótinu sem fram fer í Texas um helgina hvar stærstu Crossfit stjörnur heims eru samankomnar. Annie var í þriðja sæti eftir fyrsta daginn en tók sig til í gær og lenti í þriðja, sjött og fyrsta sæti í greinunum þremur sem keppt var í. Það skilaði henni samanlagt í efsta sætið í kvennaflokki með 445 stig, 15 stigum meira en Tia-Clair Toomey í öðru sæti en Toomey hefur unnið Heimsleikana síðastliðin fimm ár og er ríkjandi meistari á Rogue Invitational mótinu. Fleiri Íslendingar taka þátt á mótinu. Katrín Tanja Davíðsdóttir er í 15. sæti eftir annan keppnisdaginn og Þuríður Erla Helgadóttir í því nítjánda. Björgvin Karl Guðmundsson er svo í áttunda sæti í karlaflokknum. Hægt er að fylgjast með mótinu á heimasíðu Rogue Fitness en sjötta grein hefst í dag klukkan 14:30 og sjöunda og síðasta greinin fer svo fram í kvöld klukkan 19:25.
Fjögur lið eru komin áfram í 8-liða úrslit bikarkeppni kvenna í körfubolta eftir sigra í 16-liða úrslitum í gær, fjórir leikir fara svo fram í bikarkeppninni í dag. 